**„Съвременни предизвикателства в профилактиката на ваксинопредотвратимите заболявания”**

**27 септември 2017 г.**

**Изводи и препоръки**

Въз основа на препоръките на Световната здравна организация и Съвета на Европейския съюз (ЕС) и представената информация от медицинските специалисти, участниците във форума се обединяват около разбирането, че инфекциозните заболявания остават основна причина за смъртност и заболяемост в световен мащаб. Процентът на ваксиниране в много страни от ЕС в последните години спада под препоръчителните нива на обхват, необходими за поддържането на защитен „групов имунитет" за някои от заболяванията.

Безспорен факт е, че имунизацията е една от най-рентабилните интервенции в общественото здравеопазване, спасявайки милиони животи и защитавайки безброй деца от заболяване и инвалидност, но значимостта на ваксинирането се подценява от обществото, а подкрепата от медицинската общност е все още недостатъчна.

Налице е необходимостта от изготвяне и прилагане на единна държавна политика по отношение на имунопрофилактиката и разширяване достъпа до противогрипни и пневмококови ваксини за възрастни в препоръчителния имунизационен календар на Република България. Една от основните цели на отговорните институции, експертите и медицинските специалисти е да обединят усилията си и чрез съвместни действия да допринесат за постигането на реални резултати за ограничаване разпространението на ваксинопредотвратимите заболявания.

Организацията на профилактиката на заразните заболявания е задължение и отговорност на Министерство на здравеопазването, като широко участие следва да вземат всички заинтересовани страни – Националната здравноосигурителна каса, общопрактикуващи лекари и лекари от всички специалности, неправителствени и пациентски организации, научните медицински дружества и индустрията.

Усъвършенстването и ефективното прилагане на Националния имунизационен календар следва да бъде неотменен приоритет на държавната политика в областта на здравеопазването, като адекватното финансово и ресурсно обезпечаване е задължително условие за постигане на високия имунизационен обхват, заложен в националното ни законодателство и препоръките на Световната здравна организация.

**Препоръки към отговорните институции:**

**1.** Обсъждане на възможността за изготвяне и приемане на Национална програма за развитие на имунопрофилактиката в България, която да включва и мерки за предпазване от сезонния грип.

**2.** Осигуряване на условия за поддържане на висок имунизационен обхват чрез осъзнато и мотивирано участие на всички заинтересовани страни в процеса, включително общопрактикуващи лекари, педиатри, епидемиолози и неправителствени организации.

**3.** Гарантиране на ефективна комуникация и координирани съвместни действия на институциите и медицинските специалисти за предоставяне на информация на населението за необходимостта от висок имунизационен статус с цел предпазване от опасните заразни заболявания, предотвратяване на инвалидизация и преждевременна смърт, особено в детско-юношеската възраст.

**4.** Предприемане на необходимите действия за достигане на препоръките на Световната здравна организация за обхващане на 95% от подлежащите с основните имунизации и 75% от хората в рисковите групи от населението с ваксинация срещу сезонния грип.

**5.** Своевременно въвеждане на нови, високоефективни ваксинални препарати, включително на ваксини срещу нововъзникващи рискове, и на електронен мониторинг на разпространението и прилагането на ваксините, съгласно установените европейски практики.